Visbarynų valsčius

Visbarynų valsčius (, nuo 1938 m. Amtsbezirk Grenzhöhe) – Rytų Prūsijos administracinis teritorinis vienetas, gyvavęs 1874–1945 m. dabartinės Kaliningrado srities rytinėje dalyje. Priklausė Pilkalnio apskričiai. Valsčiaus centras buvo Visbarynuose.

Istorija
Suformuotas 1874 m. pagal 1872 m. priimtus „Apskričių nuostatus Prūsijos, Brandenburgo, Pomeranijos, Poznanės, Silezijos ir Saksonijos provincijoms“Vasilijus Safronovas, Valsčius, 2, Mažosios Lietuvos enciklopedija. Nuoroda tikrinta 2021-10-03. iš 14 kaimo bendruomenių ir 3 dvaro apygardų. XIX a. pab. Netolviečių kaimo bendruomenė prijungta prie Noviškių kaimo Doristalio valsčiuje, o 1928 m. panaikintos visos dvaro apygardos: Čiunkų ir Tanenvaldės sujungtos į naują Tanenvaldės kaimo bendruomenę, Bartkovų prijungta prie Eidginiškių kaimo. 1928–1945 m. Visbarynų valsčių sudarė 14 kaimo bendruomenių: Barčių, Briedžių, Dikiautų, Eidginiškių, Grablaukių, Gudpetrių, Klišių, Naujienų, Serbentų, Simokų, Stumbrių, Tanenvaldės, Uždravių ir Visbarynų.Amtsbezirk Grenzhöhe, Territoriale Veränderungen in Deutschland und deutsch verwalteten Gebieten 1874–1945 (vok.). Nuoroda tikrinta 2021-10-05.

Valsčius buvo rytinėje apskrities dalyje, Lietuvos pasienyje, Šešupės pakrantėje. Valsčiumi tekėjo Šešupės intakai Alksnupė ir Ežerupė, vakaruose plytėjo Vieškalnių giria.

1905 m. valsčiuje buvo 1150 gyventojų, iš jų 329 lietuviai (28,6 %). Daugiausia lietuvių gyveno Uždraviuose (100 %), Gudpetriuose (59 %) ir Stumbriuose (50 %). Didžiausia gyvenvietė 1939 m. buvo valsčiaus centras Visbarynai (330 gyv.).Landkreis Pillkallen , verwaltungsgeschichte.de (vok.). Nuoroda tikrinta 2021-10-05.

 Šaltiniai 

Kategorija:Pilkalnio apskrities valsčiai